b"\n_START_ARTICLE_\nAnimals\n_START_SECTION_\nEstructura\n_START_PARAGRAPH_\nAmb algunes excepcions, principalment entre les esponges (embrancament Porifera) i els Placozous, els animals tenen cossos estructurats en teixits separats. Aquests inclouen els m\xc3\xbasculs, que s\xc3\xb3n capa\xc3\xa7os de contreure i controlar la locomoci\xc3\xb3, i els teixits nerviosos, que envien i processen els senyals. En general, tamb\xc3\xa9 disposen d'una cambra digestiva interna, amb una o dues obertures. Els animals amb aquest tipus d'organitzaci\xc3\xb3 s'anomenen metazous, o eumetazous, quan el primer nom s'utilitza per a animals en general._NEWLINE_Tots els animals tenen c\xc3\xa8l\xc2\xb7lules eucariotes, envoltades d'una matriu extracel\xc2\xb7lular caracter\xc3\xadstica formada per col\xc2\xb7lagen i glicoprote\xc3\xafnes el\xc3\xa0stiques. Aquestes poden calcificar-se per formar estructures com exoesquelets, ossos i esp\xc3\xadcules. Durant el desenvolupament, constitueixen carcasses relativament flexibles a les quals les c\xc3\xa8l\xc2\xb7lules es poden moure i reorganitzar, fent possible la formaci\xc3\xb3 d'estructures complexes. Per contra, altres organismes pluricel\xc2\xb7lulars, com les plantes i els fongs, tenen la paret cel\xc2\xb7lular formada per cel\xc2\xb7lulosa, i per tant es desenvolupen per creixement progressiu. A m\xc3\xa9s, les c\xc3\xa8l\xc2\xb7lules animals tenen unions intercel\xc2\xb7lulars \xc3\xbaniques: unions estretes, unions comunicants i desmosomes.\n_START_SECTION_\nHist\xc3\xb2ria de la classificaci\xc3\xb3\n_START_PARAGRAPH_\nArist\xc3\xb2til divid\xc3\xad el m\xc3\xb3n vivent en animals i plantes, esquema que fou seguit per Carl von Linn\xc3\xa9 a la seva primera classificaci\xc3\xb3 jer\xc3\xa0rquica. Des d'aleshores, els bi\xc3\xb2legs han comen\xc3\xa7at a emfatitzar les relacions evolutives, de manera que aquests grups han estat restringits en certa manera. Per exemple, els protozous microsc\xc3\xb2pics inicialment foren considerats animals perqu\xc3\xa8 es movien, per\xc3\xb2 actualment se'ls tracta separadament._NEWLINE_En el sistema original de Linn\xc3\xa9, els animals eren un d'entre tres regnes, dividits en les classes Vermes, Insecta, Pisces, Amphibia, Aves i Mammalia. Des d'aleshores, els quatre \xc3\xbaltims grups han estat units en un \xc3\xbanic embrancament, el dels cordats, mentre que les altres classes han estat separades."